आर्टिफिशियस इंटेलीजेंस बता रही पीरियड्स में गड़बड़ी है, स्कूलों में खुल रही मेन्स्ट्रुअल लैब
Menstruation Awareness Campaigns In India - लेकिन अब पीरियड्स को लेकर झिझक नहीं रही। टेक्नोलॉजी ने भी पीरियड्स को लेकर बने माइंडसेट को बदल कर रख दिया है। पीरियड्स ट्रैकर ऐप के जरिए लड़कियां माहवारी शुरू होने से लेकर अगली माहवारी तक सभी रिकॉर्ड रख रही हैं
छुपाने की बात नहीं, बताने की बात है। वो दिन लद गए जब पीरियड्स आने पर लड़कियों की लाइफ एक सप्ताह के लिए ठहर जाती। न खाना बना पाती, न घर से बाहर निकल पातीं, न पूजा-पाठ कर पातीं। स्कूल की पढ़ाई पर तो ग्रहण ही लग जाता।
लेकिन अब पीरियड्स को लेकर झिझक नहीं रही। टेक्नोलॉजी ने भी पीरियड्स को लेकर बने माइंडसेट को बदल कर रख दिया है। पीरियड्स ट्रैकर ऐप के जरिए लड़कियां माहवारी शुरू होने से लेकर अगली माहवारी तक सभी रिकॉर्ड रख रही हैं। आर्टिफिशियल इंटेलिजेंस (AI) पीरियड डेट आने और लेट होने पर अलर्ट देती है। कंसीव करने का सही समय बता सकती है।
यह तो हुई आर्टिफिशियल इंटेलिजेंस की बात। इस झिझक को खत्म करने की शुरुआत स्कूलों ने भी की है। राजस्थान में भी पीरियड्स को लेकर ‘चुप्पी तोड़ो’ आंदोलन चल रहा है। पूर्वी भारत में झारखंड तो दूसरी ओर नॉर्थ ईस्ट के असम में स्कूलों में पीरियड्स को लेकर नई पहल शुरू हुई है। झारखंड के स्कूलों में जहां ‘पीरियड्स लैब’ बनी हैं, वहीं असम में आठवीं और नौवीं कक्षा की छात्राओं को ‘मेन्स्ट्रुअल कार्ड’ दिए जा रहे हैं। सुप्रीम कोर्ट ने भी कहा है कि केंद्र और राज्य सरकारें बताएं कि मेन्स्ट्रुअल हाईजीन मैनेजमेंट को लेकर उसकी पॉलिसी क्या है।
खबर में आगे बढ़ने से पहले एक पोल में अपनी राय देते चलें-
वॉट्सऐप पर पीरियड ट्रैकर बना सेहत का अलार्म
पीरियड किस तारीख को आया, कब खत्म हुआ, सिम्प्टम क्या रहे, मेन्सट्रुल ब्लड फ्लो कैसा था, यह सब पीरियड ट्रैकर बताता है। आज आपको कई ऐसे ऐप मिलेंगे जो न केवल पीरियड को ट्रैक करते हैं इस दौरान आपके मूड और वजन और हॉर्मोनल बदलावों के बारे में भी बताते हैं। दिलचस्प यह है कि ये पीरियड ट्रैकर आर्टिफिशियल इंटेलिजेंस के जरिए सेहत पर नजर रखता है।
पीरियड ट्रैक करने, प्रेग्नेंसी होने या प्रेग्नेंसी टालने का रिकॉर्ड रखने में इस टूल की मदद ली जा रही है। यूजर को पीरियड्स के बारे में सारी डिटेल देनी होती है। चैटबॉट इसका रिकॉर्ड रखता है और इसके आधार पर अगले पीरियड की डेट पर रिमाइंडर भेजता है।
इसमें भी अलग-अलग केटेगरी होती है। एथलीट हैं तो आपके लिए ‘फित्रवुमन’ (FitrWoman) पीरियड ट्रैकर ऐप सही है, टीनेजर के लिए ‘मैजिक गर्ल’ (Magic girl), प्रेग्नेंसी या फर्टिलिटी के लिए ‘ग्लो’ (Glow) एप तो वॉट्सऐप के लिए सिरोना एप।
भारत में सिरोना हाईजीन नामक कंपनी ने वॉट्सऐप के साथ मिलकर पीरियड ट्रैकर बनाया है। यह कैसे काम करता है इसे ऐसे समझें-
ऐसे काम करता है पीरियड ट्रैकर 
पीरियड्स को अभी भी सोसाइटी में टैबू माना जाता है। घर-परिवार में इस पर बात नहीं होती, इसका खामियाजा लड़कियों को खराब सेहत के रूप में भुगतना पड़ता है। 
झारखंड के स्कूलों में खुली पीरियड्स लैब 
आज स्कूलों में साइंस लैब ही नहीं, पीरियड्स लैब भी होती हैं। झारखंड के स्कूलों में मेन्स्ट्रुअल हाईजीन को ध्यान में रखते हुए पीरियड्स लैब की शुरुआत की गई है।
झारखंड के आदिवासी बहुल जिले चाईबासा से 64 किमी दूर ओडिशा के बॉर्डर पर एक कस्बा है नोवामुंडी। यहां के कस्तूरबा गांधी बालिका विद्यालय में खुली मेन्स्ट्रुअल लैब ने छात्राओं का रूटीन बदल दिया है।
शाम के 4.30 बजे जब लड़कियां रेस लगाकर लौटती हैं तो पीरियड लैब में उन्हें कई सुविधाएं मिलती हैं। पेट में ऐंठन होने पर हॉट वाटर बॉटल से सिंकाई कर आराम मिलता है। दर्द ज्यादा होने पर दवा का भी इंतजाम है।
9वीं क्लास की छात्रा गायत्री कहती है पहले हम पीरियड्स में स्कूल नहीं आते थे। अब स्कूल आने में कोई प्रॉब्लम नहीं आती। लैब में ही हम आराम कर लेते हैं। यहां बेड भी लगा है। अब क्लास में पीरियड आने पर भी हमें घर भागने की चिंता नहीं होती। थोड़ी देर पीरियड लैब में ही सुस्ता लेते हैं। अगर लैब न होती तो हफ्ते भर स्कूल नहीं आ पाते।
वॉल पेंटिंग से जान रहीं क्या है मेन्स्ट्रुअल साइकल 
स्कूलों में पीरियड्स लैब बनने के अलावा वॉल पेंटिंग से भी माहवारी पर बात हो रही है। वॉल पेंटिंग के जरिए मेन्स्ट्रुअल साइकल को समझाया गया है। लड़कियां अब जान रहीं हैं कि ये छुपाने की बात नहीं है। अब बच्चियां इस पर बात करती हैं। मेन्स्ट्रुअल हाईजीन पर काम कर रही स्वर्णा कहती हैं कि स्कूलों में मेन्स्ट्रुअल हाईजीन पर सप्ताह में एक बार बात भी होती है। एक वॉट्सऐप ग्रुप भी है, जिसमें मेन्स्ट्रुअल हाईजीन से जुड़ी जानकारी शेयर की जाती हैं।
असम में लड़कियों में बांटे गए एक करोड़ ‘मेन्स्ट्रुअल कार्ड्स’ 
झारखंड से लगभग एक हजार किमी दूर असम में भी पीरियड्स पर खुलकर बात हो रही है। यहां स्कूल जाने वाली लड़कियों को ‘मेन्स्ट्रुअल कार्ड्स’ बांटे जा रहे हैं। राज्य के 31 जिलों में अब तक एक करोड़ से अधिक ‘मेन्स्ट्रुअल कार्ड्स’ बांटे जा चुके हैं। ये कार्ड्स 8वीं और 9वीं क्लास की स्टूडेंट्स को बांटे गए हैं। इनकी मदद से लड़कियां अपने पीरियड साइकिल को ट्रैक कर सकेंगी। साथ ही पीरियड्स में किसी तरह की अनियमितता का भी पता चल सकेगा।
कैसा होता है ‘मेन्स्ट्रुअल कार्ड’
‘मेन्स्ट्रुअल कार्ड’ में हर महीने के कॉलम बने होते हैं। अगर पीरियड टाइम पर आता है तो उस महीने के कॉलम में सही का निशान लगाना है। अगर पीरियड में देरी होती है तो तत्काल लड़कियां आशा वर्कर को बता सकती हैं या अस्पताल आ सकती हैं। गुवाहाटी में स्वास्थ्य विभाग में काम करने वाले इंटरसेक्टोरल एंगेजमेंट एक्सपर्ट डॉ. अरूप ज्योति बताते हैं कि मेन्स्ट्रुअल कार्ड देने का उद्देश्य लड़कियों में पीरियड नोट करने की आदत डालना है और किसी वजह से पीरियड में देरी हो तो तुरंत डॉक्टर की सलाह ले सकती हैं।
रूरल वुमन अपलिफ्टमेंट एसोसिएशन ऑफ असम (RWUAA) के चेयरमैन सूर्ज कुमार बोरदोलोई बताते हैं कि असम में बाल विवाह एक गंभीर समस्या है। इसके चलते मातृ और शिशु मृत्यु दर भी बहुत ज्यादा है। इसलिए बच्चियों की सेहत को ध्यान में रखते हुए मेन्स्ट्रुअल कार्ड्स बांटे जा रहे हैं। ये कार्ड्स उन लड़कियों को भी दिए जा रहे हैं जिनकी शादी हो चुकी है या होने वाली है क्योंकि ये कार्ड प्रेग्नेंसी का पता लगाने में भी मदद कर सकते हैं।
गढ़चिरौली में ‘पीरियड हट’ की जगह खुले वुमन रेस्ट सेंटर
झारखंड, असम ही नहीं, देश के अलग-अलग इलाकों में पीरियड्स के प्रति लोगों का नजरिया बदल रहा। महाराष्ट्र के गढ़चिरौली में गोंड और मादिया आदिवासी रहते हैं। यहां लड़कियों को पीरियड के दौरान एक झोपड़ी जैसी जगह पर रहना होता है जिसे ‘कुर्मा घर’ कहते हैं। पीरियड खत्म होने तक लड़कियां यहां रहती हैं। इससे छुआछूत और कई प्रथाएं जुड़ी हैं। लेकिन यूनिसेफ की पहल से आदिवासियों के बीच जागरुकता आई है और कुर्मा घरों की जगह ‘वुमन रेस्ट सेंटर’ खोले गए हैं, जहां टॉयलेट, वॉश बेसिन, बाथ रूम की सुविधा है। लड़कियों को सैनिटरी नैपकिन और दवाइयां दी जाती हैं। साथ ही इन सेंटरों में सिलाई मशीनें और किचन गार्डनिंग की भी व्यवस्था है। छोटी लाइब्रेरी भी है जहां किताबें मिलती हैं।
मेन्स्ट्रुअल हाईजीन पर बनेगी नेशनल पॉलिसी 
सुप्रीम कोर्ट के निर्देशानुसार स्कूलों में मेन्स्ट्रुअल हाईजीन पर एक पॉलिसी बनाई जाएगी। कोर्ट ने सभी राज्यों और केंद्र शासित प्रदेशों के लिए यूनिफॉर्म पॉलिसी बनाकर रिपोर्ट देने को कहा है। दरअसल, स्कूली बच्चियों के मेन्स्ट्रुअल हाईजीन और सैनिटेशन को लेकर सोशल वर्कर जया ठाकुर ने सुप्रीम कोर्ट में याचिका दी थी। इसमें सभी स्कूलों में छह से 12वीं क्लास में पढ़ रही लड़कियों को फ्री सैनिटरी नैपकिन देना, लड़कियों के लिए अलग से टॉयलेट और अवेयरनेस कैंपेन चलाने की बात कही गई है।
पेशे से डेंटिस्ट डॉ. जया बताती हैं कि ग्रामीण इलाकों में रहने वाली महिलाओं में अनहाइजीनिक कंडीशन में रहने की वजह से इनफर्टिलटी की समस्या ज्यादा है। PCOD (पॉलिसिस्टिक ओवेरियन डिजीज), UTI (यूरिनरी ट्रैक्ट इन्फेक्शन) जैसी बीमारियां हाईजीन की कमी से ही होती हैं। गांवों में लड़कियों की शादी कम उम्र में हो जाती है। मेन्स्ट्रुअल हाईजीन सही नहीं के कारण प्रेग्नेंसी भी समस्या बनकर सामने आती हैं, जिसकी वजह से शादी तक टूट जाती है।
डॉ. जया बताती हैं कि महिलाओं में आज भी पीरियड्स को टैबू माना जाता है। इस विषय पर परिवार में बात नहीं होती। पुराना गंदा कपड़ा इस्तेमाल करने से उन्हें कई बीमारियां घेर लेती हैं।
कम उम्र की युवतियां डॉक्टर के पास जाने में भी हिचकिचाती हैं। इस वजह से इन्फेक्शन और बढ़ता जाता है।
मेंस्ट्रुअल हाईजीन पर केंद्र और राज्य सरकारों की कई योजनाएं चल रही हैं। खासकर स्कूलों में मेंस्ट्रुअल हाईजीन मैनेजमेंट (MGM) लैब खोली गई हैं। इसे समझते हैं- 
मेन्स्ट्रुअल हाईजीन को लेकर सरकार स्कूलों में क्या करती है 
केंद्र और कई राज्य सरकारों की योजनाएं मेन्स्ट्रुअल हाईजीन पर चल रही हैं।
मेंटल हेल्थ से जुड़ा है पीरियड्स 
सेंट्रल इंस्टीट्यूट ऑफ साइकेट्री (सीआईपी) के असिस्टेंट प्रोफेसर डॉ. के प्रसाद बताते हैं पीरियड्स और मेंटल हेल्थ एक दूसरे से जुड़ा है। मेन्स्ट्रुअल साइकल के दौरान कई तरह के हार्मोनल चेंज होते हैं। 90 प्रतिशत से अधिक महिलाओं में ब्लीडिंग से एक सप्ताह पहले से ही कई तरह के लक्षण दिखने लगते हैं। इसे प्री मेन्स्ट्रुअल सिंड्रोम कहते हैं। चिड़चिड़ापन, घबराहट, मूड का बदलना ये लक्षण महिलाओं में दिखते हैं। इस दौरान कुछ महिलाओं की स्थिति गंभीर हो जाती है। वे डिप्रेशन का शिकार हो जाती हैं। कई बार उन्हें दौरे भी पड़ते हैं।
स्ट्रेस में डगमगाएगा पीरियड्स साइकल
डॉ. के प्रसाद बताते हैं कि सामान्य रूप से पीरियड्स साइकल 28 दिनों का होता है लेकिन स्ट्रेस में रहने पर यह 24 दिनों से भी कम हो सकता है। पीरियड्स और उससे जुड़ी मेंटल हेल्थ को फोकस कर ही सीआईपी में भी पीरियड्स लैब खोली गई हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।